i k i n ö r t t i: toukokuuta 2013
ENTER ry:n blogosfääri
Opastuksen kevätkuulumisia
Enterin opastuksen monipuolinen kevätkausi alkaa vähitellen päättyä ja opastajat valmistautuvat ansaitulle kesätauolle. Kiitos kaikille Enterin opastuksiin osallistuneille. Te teitte vapaaehtoisella toiminnallanne monta senioria tyytyväiseksi. Olemme saaneet erittäin hyvää palautetta työstämme ja Enterin tunnettavuus on lisääntynyt.
Opastuksen kevätkausi oli touhukasta aikaa. Avasimme useita uusia opastuspisteitä Helsingin kaupunginkirjastoihin. Lasipalatsin Kohtaamispaikan opastuspiste sai mahdollisuuden olla auki kaksi kertaa viikossa syyskauden yhden kerran sijaan. Useita uusia innokkaita opastajia aloitti työnsä. Siitä huolimatta opastajiamme ei riittänyt kaikkiin haluttuihin kohteisiin ja siksi pyrimmekin löytämään uusia opastajia meneillään olevan jäsenhankintakampanjan avulla.
Opastajien perehdytys painottui kevätkaudella ennen kaikkea uuteen Windows 8 käyttöjärjestelmään sekä älykännyköiden ja tablettilaitteiden lisääntymiseen. Näistä aiheista järjestettiin useita koulutustilaisuuksia ja tietoiskuja. Jotta laitteita pääsee myös itse kokeilemaan, hankittiin opastajien käyttöön Windows 8 läppäri ja iPad tablettitietokone. Myös TVT-kerhossa oli useita tietoiskuja ajankohtaisista aiheista.
Tulevana syksynä toteutamme uusien opastajien koulutusjakson yhdessä Työväenopiston kanssa. Samoin jatkamme kevätkaudella aloittanutta Windows 8 –piiriä.
Enterin opastajille olisi runsaasti kysyntää tulevalle syyskaudelle. Mm. Espoon kirjasto, kaksi seniorijärjestöä Helsingissä ja senioriasukastalo Vantaalla haluaisivat tehdä yhteistyötä Enterin opastajien kanssa. Jos sinä itse harkitset tai tiedät tuttavasi harkitsevan opastustoimintaa, niin ilmoittautukaa rohkeasti mukaan mielenkiintoiseen harrastukseen.
Energinen toiminnan koordinaattorimme Juulia ottaa huolekseen osan opastuksen koordinointitehtävistä. Tämä on erittäin hyvä asia opastustoiminnan lisääntymisen johdosta.
Urho Karjalainen
Opastajat-työryhmä
Kohtaamispaikan opastuspisteen vilkas kevätkausi
Opastustoimintamme vetäjä Urho Karjalainen sanoo Enterin kevätkauden opastusta kuvaavassa jutussaan että ”Opastuksen kevätkausi oli touhukasta aikaa.” Yhtenä touhukkaana opastuksen paikkana toimii jo vuonna 2005 Enterin opastustoiminnan aloittanut Lasipalatsin Kohtaamispaikka. Kevätkaudella tehtiin tietokoneiden äärellä 180 opastusta. Kolmen tunnin opastuspäiviä oli 27. Suosittua on ollut myös Enterin jäsenille tarjottu jäsenopastus, joita oli 18. Jäsenopastuksessa tehdään täsmäopastusta varatulla ajalla, omasta opastusaiheesta.
Opastukseen tulevilla iloisilla ja aktiivisilla senioreilla on melkein poikkeuksetta mukanaan oma kannettava tietokone tai tabletti. Seniorit tietävät että Kohtaamispaikan opastuspisteessä voidaan yhdessä atk-henkilöstön kanssa auttaa myös vaikeammissakin tietokoneen ongelmissa. Opastuspisteellemme onkin ominaista opastuksen tulevien koneiden ja niiden järjestelmien monipuolisuus. Samana päivänä opastettavien läppäreissä voi olla Windowsin XP-, Vista- , Windows 7- , ja Windows 8 järjestelmiä. Myös Android- ja iPad-tablettien sekä Apple-läppäreiden omistajat ovat tervetulleita opastukseen. Opastustoiveiden aiheet ovat hyvin monipuolisia ja olisikin helpompi kertoa mitä opastusaiheita ei kysytä. Kevään opastuksissa on myös ollut usein verkkopalveluissa tarvittavien oheisohjelmien, kuten Java-, videoiden katselu- ja tietoturvaohjelmien ongelmaratkaisua. Isommat ongelmat ratkotaan yhdessä atk-henkilöstön kanssa ja jos ongelmat ylittävät opastusalueen, tilataan aika läppäritohtorille. Enter on alkuvuoden aikana hankkinut opastajille koulutusta uudesta Windows 8 järjestelmästä ja taitavat opastajamme opastavat uutta järjestelmää jo täysillä.
Uusina opastajina Kohtaamispaikalla ovat aloittaneet Seppo Kurkinen, Seppo Lehto, Pirkko Salminen ja Kaija Taitto. Uudet opastajat ovat tuoneet lisää tietotaitoa opastusjoukkueeseemme. Ennestään joukkueeseemme kuuluu Liisa Kosonen ja Ritva Vartiainen sekä tietenkin Urho Karjalainen joka on käynyt opastamassa erityisesti jäsenopastuksessa toivottuja kohdistettuja opastustoiveita.
Kuvat: Ritva Vartiainen
Kohtaamispaikan mediakirjasto muuttuu kesän aikana kaupunkiverstaaksi, joka on kaupunkilaisille ja erilaisille yhteisöille tarkoitettu digitaalisen tekemisen, oppimisen, oivaltamisen, innostumisen ja kokeilemisen paikka. Kaupunkiverstaalla on käytettävissä 3D-printtereitä, tarraleikkuri, sarjakuvan tekopiste, multimediakoneita, skannereita, video- ja digikameroita, tulostimia sekä digitointilaitteita. Verstaalla on myös työskentelytiloja ja rentoa oleilutilaa.
Myös Enterin opastuspistettä parannetaan niin että senioreiden opastus pöytien ja koneiden äärellä saadaan myös ergonomisesti paremmaksi. Kohtaamispaikan henkilöstö arvostaa Enterin opastuspisteen toimintoja ja yhteistyö henkilöstön sekä päällikön Lotta Muurisen kanssa sujuu erinomaisesti.
Tervetuloa elokuussa katsomaan millainen on kaupunkiverstas!
Opastuksemme alkaa tiistaina elokuun 20. päivä. Nyt voimme hyvällä mielellä aloittaa kesätauon muistellen opastettaviemme kiitollisuutta ja heidän kanssaan vietettyjä mukavia ja aktiivisia hetkiä tietokoneen äärellä.
Ritva Vartiainen
Seppo Kurkinen uuden opastajan opastuskokemuksista
Olen tähän mennessä ollut 7 kertaa opastamassa Lasipalatsissa tänä keväänä. Opastettavia on yleensä ollut riittävästi, paitsi nyt viimeisellä kerralla, jolloin minun osalleni ei opastettavia enää riittänyt. Tyypillisesti minulla on ollut kolme opastettavaa yhtenä päivänä, parhaina kertoina olen opastanut simultaanisesti kahta henkilöä yhtä aikaa. Ensimmäisellä kerralla toisella puolella pöytää oli henkilöä kaipaamassa neuvoja Facebookin asetuksiin ja toisella puolella etsittiin kovalevyltä kadonneita tietoja. Toisella simultaanikerralla toisessa pöydässä kopioitiin varmuuskopiota kovalevylle ja toisessa pöydässä laitettiin uutta Windows 8 konetta käyttökuntoon ja perustettiin sähköpostitili ja varmistettiin Danske Bankin pankkiyhteyksien toiminta.
Yleisimpiä opastustapauksia ovat olleet sähköpostien käytön opettelu: tilien perustaminen, lopettaminen ja sanomien reitittäminen, tietokoneen turvallisuusasiat: ilmaisen ja "parhaan" virustorjuntaohjelman valitseminen ja lataaminen, palomuurien olemassaolon ja asetusten tarkistaminen sekä uusien laitteiden käytön opettelua. Ratkaisemattomia ongelmia on jäänyt jokunen matkan varrelle, usein liittyen mokkulan ja kannettavan yhteistoimimattomuuteen.
Ihanneopastettavalla on vain yksi ongelma, joka ehditään tunnin aikana perinpohjaisesti ratkaista ja selvittää. Ihanneopastettava kirjoittaa omat nuottinsa samalla kun häntä opastetaan. Ihanneasteikon toisessa päässä opastettava kiiruhtaa ongelmasta toiseen opastajaraukan ehtimättä tarttua yhteenkään ongelmaan kunnolla ongelman selvittämiseksi. Yhtä kaikki opastettavat ovat olleet hyvin kiitollisia saamastaan avusta ja siunailevat Enterin opastuksen tarpeellisuutta ja hyödyllisyyttä. Joku on varovasti kysynyt, että mitä tämä apu maksaa. Olen entistä vakuuttuneempi siitä, että olen tehnyt oikean ratkaisun lähtiessäni mukaan Enterin toimintaan kanssaihmisteni opastamiseksi ITC-tekniikan käyttöön. Tätä opastusta todella tarvitaan, kun kaikki on niin peevelin monimutkaista. Opastaja saa tästä työstä paljon: pysyy ajantasalla tekniikasta, oppii koko ajan uusia asioita, ei erakoidu vaan joutuu kohtaamaan uusia ihmisiä ja saa olla sosiaalisesti aktiivinen.
Seppo Kurkinen
Lähettänyt Info ENTER ry klo 10:36 2 kommenttia: Linkit tähän tekstiin
Tunnisteet: Enter ry, opastaja, opastus, vertaisopastus
Vilkas jäsentoimintakausi takana – uusi suunnitelmissa
Kevätkauden kääntyessä loppusuoralle teemme vielä yhden retken, 30.5. Kartanokierroksen, jolle on ilmoittautunut yli 40 enteriläistä. Kaiken kaikkiaan kevään viiden tapahtuman (Kasvitieteellinen puutarha, Toimiva Koti, Hietaniemen hautausmaa, Ateneum, Kartanokierros) osallistujamäärä tulee olemaan yli 150. Palautteen perusteella osallistujat ovat olleet tyytyväisiä tapahtumien kohteisiin ja järjestelyihin.
Ritva Vartiainen: Linnan aarteet Ateneumissa
Jäsentoimintaryhmä on pitkin kevättä suunnitellut tulevan syyskauden toimintaa ja voimme jo julkistaa muutaman tapahtuman päivämäärineen:
16.8. Retki Pentalaan
4.9. Kulttuurikävely
29.11. Konsertti Lahden Sibeliustalossa
Lisäksi syyskuun loppupuolelle on suunnitteilla retki 31.5. avattavaan Suomen Luontokeskus Haltiaan Solvallassa
Kaikista näistä sekä muista tulevista tapahtumista tiedotetaan tarkemmin kaikille enteriläisille sekä säkäpostissa että verkkosivustomme Tapahtumakalenterissa.
Edellä mainittujen retkien lisäksi olisi mahdollista toteuttaa loka- joulukuun aikana vielä pari tapahtumaa, mikäli sopivia kohteita/aiheita löytyy. Esimerkiksi tieto- tai viestintätekniikkaan liittyvää kohdetta ei ole sunnitelmassa, mutta sellaisen saaminen kohteeksi olisi mainio asia.
Jäsentoimintaryhmä toivookin enteriläistä aktiivista osallistumista tulevien jäsentapahtumien suunnitteluun. Jos sinulla on mielessäsi jokin kiinnostava retkikohde tai aihe jäsentapahtumaksi, ota yhteyttä allekirjoittaneeseen sähköpostilla opj.uotila(at)gmail.com. Myös kaikki muu palaute jäsentoiminnasta on tervetullutta. Näin voimme yhdessä kehittää toimintaamme entistä paremmin meidän kaikkien toiveita vastaavaksi.
Hyvää kesää toivottaen
Olli Uotila
Lähettänyt Info ENTER ry klo 11:02 1 kommentti: Linkit tähän tekstiin
Tunnisteet: Enter ry, jäsentoiminta
Opastajan tavallinen tiistai
Kun pari vuotta sitten jäin pois työelämästä, entiset työkaverini aina muistavat kysyä, millä nyt saan aikani kulumaan... Onko aika tullut pitkäksi? Itsekin ajattelin, että nyt saan vain olla, ei tarvitse nousta aikaisin aamulla, saan lukea Hesarin rauhassa, oleskella vain, mitä nyt vähän kissaa rapsutella välillä. Ei mitään kiirettä minnekään.
Tiistaiaamuna havahdun puhelimen herätykseen. Huh! Kello on vähän yli seitsemän. Kylläpä väsyttäisi, mutta ei auta, noustava on, sillä tänään on kännykkäopastuspäivä.
Opastettavia on tullut mukavasti paikalle kuin myös opastajia. Tänään jokaiselle opastettavalle pystyy antamaan henkilökohtaista opastusta. Muutama mieskin on uskaltautunut mukaan uuden puhelimensa kanssa. Puhelinmalleja näyttää olevan laidasta laitaan. Itsekin pitää koko ajan seurata aikaansa, jotta osaa tarvittaessa neuvoa myös kaikkein valveutuneimpia opastettavia.
Yllätys, yllätys! Viimeisin, juuri pari kolme päivää sitten myyntiin tullut malli, löytyy eräältä opastettavalta. Visaisia kysymyksiä, kuinkahan tästä selvitään. Onneksi en ole yksin, vaan voin aina kysyä neuvoa muilta opastajilta. Valikot, nimet, kamerat, kartat, multimediat vilistävät silmissä. Jokohan kello on puoli kaksitoista, jolloin aika päättyy? Taitaa olla vähän ylikin. Joitain kysymyksiä jää selvitettäväksi seuraavaan kertaan. Opastettavat näyttävät tyytyväisiltä ja lupaavat tulla seuraavallakin kerralla. Hyvä mieli jää.
Opastuksen jälkeen me opastajat kokoonnumme kertomaan opastustilanteen pääkohdat. Saamme samalla myös vastaukset joihinkin omiin kysymyksiimme ja kuulemme muut ajankohtaiset asiat. Lupaan kirjoittaa opastustilanteesta yhteenvedon facebookiin.
Palaverimme jälkeen osa lähtee yhdessä lounaalle läheiseen palvelutaloon. Nälkä olisi, mutta olen luvannut mennä katsomaan tätiäni. Minulla on hänelle tulostettuna muutama valokuva hänen viikko sitten viettämistään 95-vuotissyntymäpäiviltä. Kylläpä oli hauskat juhlat, ikä nuorimman ja vanhimman välillä oli 90 vuotta. Tyydyn banaaniin ja lähden tapaamaan tätiäni.
Siellähän tätini jo odotteleekin minua punaisessa mekossaan. Kuinka joku voi ollakin noin pirteä! Vaihdetaan kuulumiset ja sitten minun onkin riennettävä seuraavaan paikkaan. Olen luvannut mennä tapaamaan entisiä työkavereitani samalla, kun siellä päin liikun. Ehdin olla puolisen tuntia heidän kanssaan. Taas samat kysymykset: onko aika tullut pitkäksi, miten olet saanut aikasi kulumaan?
Sieltä suoraan pankin seniori-kahvitilaisuuteen. Luennon aihe käsittelee sydämen hyvinvointiin liittyviä asioita. Mitä ikäihmisten pitäisi syödä, miten liikkua, miten viettää vapaa-aikaa, jottei tylsistyisi. Miten pitää toimia, ettei syrjäydy, mistä keksiä mielekästä tekemistä. Hyviä aiheita, vaikka osa tuntuukin tällä hetkellä kovin kaukaiselta.
Senioreitten pullakahvit on juotu ja nyt on aika lähteä kotiin. Kaikilla näyttää olevan kova kiire. Hädin tuskin luennoitsija ehtii lopettaa, kun osa on jo ulko-ovella.
Kotona ollaan. Onpa nälkä ja väsyttääkin kovasti. Ehdin istahtaa uutisten ajan ja sen jälkeen onkin aika lähteä harrastuksiin. Tässä liikunnallisessa harrastuksessa kyllä unohtaa päivän muut tapahtumat, ne vähemmän miellyttävätkin. Pakko on keskittyä. ’Yks – kaks – kolme, pysykää tahdissa’. Yritetään.
Kello on jo kymmenen illalla, kun vihdoin olen kotona. Kaadun väsymyksestä sänkyyn. Ai niin, kännykkäopastuksen yhteenveto tilastoineen jää kyllä seuraavaan päivään. Samoin muutama selvitys, jonka olen luvannut tehdä.
Muistuu vielä mieleeni, kun eräs tuttavani kysyi, kauanko opastustilaisuus kestää. Vastasin varsinaisen opastustilanteen, jolloin opastettavat ovat puhelimineen mukana, olevan puolitoista tuntia. Tähän hän totesi, että puolitoista tuntia onkin aivan riittävä aika vapaaehtoistyölle ja aivan erityisesti, kun se ei tapahdu joka päivä.
Niinpä, puolitoista tuntia. Täytyypä olla tarkempi vastauksissa seuraavalla kerralla, kun joku kysyy, paljonko aikaa menee vapaaehtoistyöhön.
Tarja Toiviainen
Lähettänyt Info ENTER ry klo 09:08 2 kommenttia: Linkit tähän tekstiin
Tunnisteet: opastus, seniori, vapaaehtoistyö, vertaiosopastaja
Seniorit surffaamaan!
Edellinen Ikinörtti-bloggaus kysyi "ketkä ovat mukana?". Me enteriläiset toivomme, että mahdollisimman monet meidän ikätovereistamme.
Muiden Pohjoismaiden antaman mallin mukaan Suomessa järjestetään ensi syksynä ensimmäinen kansallinen SeniorSurf-päivä. Päivää vietetään tiistaina 8.10.2013 vanhustenviikolla, jota koordinoi Vanhustyön keskusliitto. Viikon teemana tänä vuonna on "Hyviä vuosia - Goda år".
Päivän tarkoituksena on, että mahdollisimman monet kirjastot, palvelutalot, tietotuvat ja muut talot avaavat ovensa ja tarjoavat mahdollisuuden tulla tutustumaan tietotekniikan maailmaan. Ikäihmiset, jotka eivät vielä ole päässeet tutustumaan internetin mahdollisuuksiin, voivat kokeilla sitä mukavalla ja turvallisella tavalla opastajien seurassa.
Yhteistyö on voimaa! On ollut hienoa nähdä, kuinka alkutalvesta ilmaan heittämämme pallo on kasvanut ja kuinka moni taho on jo tähän mennessä innostunut mukaan. Helsingin kaupunginkirjastot ja kaupungin sosiaali- ja terveysviraston palvelukeskukset ja IT-opastajat kiinnostuivat heti asiasta, ja ensimmäiseen suunnittelukokoukseen meitä osallistui jo monta eri organisaatiota. Ja Enterin kollegat, Mukanetti, Savonetti ja Joen Severi ovat täysillä ideoimassa oman näköistä SeniorSurf-päiväänsä omille paikkakunnilleen. Ja lisää mahtuu!
Päivän avulla haluamme kiinnittää huomiota siihen, että iäkkäille tarjotaan mahdollisuus nettiin ja että verkkopalvelujen pitää olla helppokäyttöisiä ja selkeitä. Meitä on senioriopastuksessa monta toimijaa ja yhteistyöllä saamme ikäihmisten äänen paremmin kuulumaan.
Lisää tietoa päivästä: www.vtkl.fi/fin/seniorsurf/
Facebookissa: www.facebook.com/seniorsurf.suomi
SeniorSurf-päivä on täyttä toimintaa Enterin opastajille. Pitäkää, opastajat, päivä vielä toistaiseksi vapaana, niin että voimme järjestää opastusresurssimme tarkoituksenmukaisesti. Koordinaattorimme Juulia pitää langat käsissään kirjastojen ja palvelukeskusten ja muiden opastuspisteiden kanssa. Hän tulee alkusyksystä tiedottamaan ja kyselemään opastajia eri pisteisiin. Ja uudet, opastuksesta kiinnostuneet jäsenet, tervetuloa mukaan toimintaan SeniorSurf-päivänä! Ota yhteyttä Juuliaan: enter.juulia (at) gmail.com.
Onko verkko vieras – haluaisitko oppia? Miten käytän tietokonetta, kännykkää tai tablettia? Toivottavasti mahdollisimman moni ikäihminen rohkaistuu viimeistään SeniorSurf-päivänä tulemaan kyselemään ja tutustumaan!
Enter Viestintä - Kati Roiha
Lähettänyt Info ENTER ry klo 15:39 Ei kommentteja: Linkit tähän tekstiin
Tunnisteet: Enter ry, entersenior, opastus, seniori, SeniorSurf
Ikäihmisten mobiili-ilmiö – ketkä ovat mukana?
Opastuksen kevätkauden lähestyessä loppuaan pysähdymme pohtimaan:
Vuoden alkupuolisko on ollut tablettien ja älykännyköiden aikaa. Kännykänkäytön opastuksiin, luennoille ja tapahtumiin on osallistunut muutamassa kuukaudessa lähes 700 senioria. Heidän kiinnostuksensa on suuntautunut monipuolisesti – teknologiaan, sisältöön, kustannuksiin, laitteiden mahdollistamiin kommunikointitapoihin, laitteiden suomaan turvaan – huviin ja hyötyyn. Nämä seniorit haluavat olla mukana kehityksessä. Enter ei keskity tekniikkafriikkeihin, vaan mobiili-ilmiöön luemme myös tavalliset ja ns. seniorikännykät.
Osa senioreista on aidon innostunutta uusista laitteista ja niiden tekniikasta, osalla korostuu vuorovaikutus - halu mukaan sosiaaliseen mediaan. Mahdollisuus skypettää lähistöllä tai ulkomailla asuvien lasten ja lastenlasten kanssa on merkittävä syy hankkia tabletti tai läppäri.
On ikäihmisiä, jotka pakotetaan mukaan: Lankaliittymän kalleus on monesti syy ensimmäisen kännykän hankkimiseen. Tai laite saadaan lahjaksi lapsilta, ja kasvojen menettämisen pelossa on opeteltava edes minimitoiminnot. Kun ikäihmiselle hankitaan kännykkä tai tabletti, on motiivina lisätä vanhuksen turvallisuutta ja kotona pärjäämistä.
Me opastajat saamme olla mukana ikäihmisten oppimiselämyksissä, kohtaamme lukuisia positiivisia tarinoita, oivaltamisen riemua, keskittynyttä opettelua ja parhaassa tapauksessa osaamisen jakamista eteenpäin.
Entä ne ikäihmiset joita emme tavoita?
Vaikka järjestämme tapahtumia erilaisissa paikoissa ja osallistumme erilaisten vertaisryhmien tilaisuuksiin, jää opastustemme ulkopuolelle suuri joukko ohjausta tarvitsevia. Meitä huolettavat erityisesti vanhukset, jotka eivät eri syistä enää pysty etsimään apua kotiseiniensä ulkopuolelta.
Oma lukunsa ovat ne, jotka sanovat: ” Minua eivät kännykät sitten yhtään kiinnosta. En tarvitse tekniikkaa, pärjään ilmankin”. Onko tässä kyse jo osittaisesta ulkopuolisuudesta, jota ei kehtaa tunnustaa edes itselleen. Tarvittaisiin innostuksen kipinä uuden oppimiseen ja sysäykseksi se ensimmäinen positiivinen oppimiskokemus.
”Lapset hoitavat asiani.” On ilahduttavaa, että niin monet lapset käyttävät ikääntyneiden vanhempiensa puolesta sähköisiä palveluita, mutta oman itsetuntomme ja itsemääräämisoikeutemme ja turvallisuutemme vuoksi meidän kaikkien olisi hyvä oppia selviytymään mobiilimaailman perusasioista ihan itse.
Enterin opastajia - pohdiskelevin mutta aurinkoisin toukokuun miettein
Lähettänyt Info ENTER ry klo 14:21 4 kommenttia: Linkit tähän tekstiin
Tunnisteet: Enter ry, kännykkäopastus, mobiili, syrjäytyminen
Ikinörtti-blogissa seurataan tietotekniikkaa ja muutakin maailman menoa seniori-ikäisten vinkkelistä.
Blogia julkaisee ENTER ry, Uudellamaalla toimiva ikäihmisten tietotekniikkayhdistys. Tervetuloa keskusteluun mukaan!
Ohje Ikinörtti-blogin tilaamiseen
Enter ry:n verkkosivut
Enter ry:n Facebook-sivu
Liity Enter ry:n jäseneksi
Vilkas jäsentoimintakausi takana – uusi suunnitelm...
Enter ry (139) vertaisopastus (30) ikäihminen (19) vapaaehtoistyö (18) jäsentoiminta (17) opastaja (14) opastus (14) sosiaalinen media (14) tietoisku (13) jäsenretket (12) entersenior (11) seniori (11) vertaisopastaja (9) kännykkäopastus (8) jäsentilaisuus (7) tietotekniikkaopastus (7) SeniorSurf (6) koulutus (6) esteettömyys (5) opintopiiri (4) tablettilaite (3) tvt-taitojen opettaminen (3) Tikas (2) mediataito (2) selkokieli (2) verkkoluento (2) TVT-kerho (1) Twitter-ohjeet (1) webinaari (1)
© Enter ry. Teema: Yksinkertainen. Sisällön tarjoaa Blogger.